Rugbysterre van toekoms meet kragte | News24
Rugbysterre van toekoms meet kragte
Slaggereed vir die heel eerste Jbay Aloe Cup by die Laerskool Jeffreysbaai is (agter) skoolhoof Johan Dippenaar, toernooi-organiseerder en afrigter Heinrich Crouse, en Daphne Botha en Johan Lottering van Value Added Life. Onder-11 rugbyspelers wat aan die toernooi gaan deelneem is (voor) Landré Botes. Aiden de Villiers en MC Strydom, Foto: VERSKAF
DIE room van laerskool-rugbyspelers van regoor die land meet eersdaags kragte in Jeffreysbaai.
Agt o.11-rugbyspanne van skole in die Oos- en Wes-Kaap, asook vanaf die Vrystaat neem in Junie aan die tawwe Jbay Aloe Cup deel - die grootste geleentheid op die Laerskool Jeffreysbaai se rugbykalender. 'n Allemintige R10 000 prysgeld is op die spel.
Volgens skeidsregter bestuurder in die Oostelike Provinsie Danté Rademeyer, is goeie skeidsregters die ruggraat van 'n hoë-gehalte toernooi.
Volgens Laerskool Jeffreysbaai rugby-afrigter Heinrich Crouse, is die doel van die toernooi veelvoudig. "Ons wil by ander skole en afrigters leer en verhoudings bou, asook ons kinders ontwikkel. Verder is dit die ideale geleentheid om met ons pragtige dorp en na-tuurskoon te spog deur besoekers hierheen te bring en sodoende plaaslike besighede ondersteun. As skool voel ons dit is ons verantwoordelikheid om waar moontlik die gemeenskap te ondersteun."
Volgens Crouse, beoog hulle om die toernooi 'n jaarlikse instelling te maak en die aantal spanne na 12 uit te brei. En wie weet, mis-kien sluit die volgende toernooi netbal in.
As hoofborg sal Value Added Life verseker dat dié toernooi 'n onvergeetlike paar dae van rugby vir spelers, afrigters, spanbestuurders en toeskouers is. Afrigters en spanbestuurders word met funksies by Lombardini bederf en elke speler ontvang 'n T-hemp.